贈洞微山人
作者：陸游
朝代：宋

paragraphs: 我年六十四，獲譴輸鬼薪。
束書出東門，揮手謝國人。
笑指身上衣，不復染京塵。
時有一老翁，祝我當自珍。
却後十五年，迎君浙江濱。
我笑語是翁，豈說他生身。
事果不可知，邂逅如隔辰。
鶴髮無餘鬒，鶉衣仍苦貧。
秋風旱河頭，握手一笑新。
買酒烹雞豚，往事得具陳。
試數同朝舊，零落增悲辛。
與翁雖俱老，肝膽猶輪囷。
千里亦命駕，何况託近鄰。
秋高佳風月，相過莫厭頻。